               ЕВРОПЕЙСКА КОМИСИЯ
            Брюксел, 8.11.2016
            COM(2016) 708 final
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на средства от Европейския фонд за приспособяване към глобализацията във връзка съсзаявление EGF/2016/004 ES/Comunidad Valenciana — автомобилна промишленост, подадено от Испания

               ОБЯСНИТЕЛЕН МЕМОРАНДУМ

               КОНТЕКСТ НА ПРЕДЛОЖЕНИЕТО

               1.Приложимите разпоредби за предоставяне на финансово участие от Европейския фонд за приспособяване към глобализацията (ЕФПГ) са определени в Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006
                  1
                („Регламента за ЕФПГ“).

               2.На 21 юни 2016 г. Испания подаде заявление EGF/2016/004 ES/Comunidad Valenciana — автомобилна промишленост за предоставяне на финансово участие от ЕФПГ във връзка с извършени съкращения
                  2
                в икономически отрасъл от разделение 29 по NACE Rev. 2 („Производство на автомобили, ремаркета и полуремаркета“) в региона на ниво 2 по NUTS Comunidad Valenciana (ES52) в Испания.

               3.След оценка на заявлението Комисията заключи в съответствие с всички приложими разпоредби на Регламента за ЕФПГ, че условията за предоставяне на финансово участие от ЕФПГ са изпълнени.

               ОБОБЩЕНИ ДАННИ ЗА ЗАЯВЛЕНИЕТО

                        Заявление по ЕФПГ

                        EGF/2016/004 ES/Comunidad Valenciana — автомобилна промишленост

                        Държава членка

                        Испания

                        Засегнат(и) регион(и) (ниво 2 по NUTS
                           3
                        )

                        Comunidad Valenciana (ES52)

                        Дата на подаване на заявлението

                        21 юни 2016 г.

                        Дата на потвърждението за получаване на заявлението

                        21 юни 2016 г.

                        Дата на искането за допълнителна информация

                        5 юли 2016 г.

                        Срок за предоставяне на допълнителната информация

                        16 август 2016 г.

                        Срок за приключване на оценката

                        8 ноември 2016 г.

                        Критерий за намеса

                        член 4, параграф 2 от Регламента за ЕФПГ

                        Брой на засегнатите предприятия

                        29

                        Сектор(и) на икономическа дейност

                        (на равнище разделения по NACE Rev. 2)
                           4

                        Разделение 29 („Производство на автомобили, ремаркета и полуремаркета“)

                        Референтен период (девет месеца):

                        30 юни 2015 г. — 30 март 2016 г.

                        Брой на съкращенията през референтния период

                        250

                        Общ брой на бенефициерите, отговарящи на критериите

                        250

                        Общ брой на бенефициерите от целевата група

                        250

                        Бюджет за персонализирани услуги (EUR)

                        1 334 000

                        Бюджет за прилагането на ЕФПГ
                           5
                         (EUR)

                        94 000

                        Общ бюджет (EUR)

                        1 428 000

                        Финансово участие от ЕФПГ (60 %) (EUR)

                        856 800

               ОЦЕНКА НА ЗАЯВЛЕНИЕТО

               Процедура

               4.Испания подаде заявление EGF/2016/004 ES/Comunidad Valenciana — автомобилна промишленост на 21 юни 2016 г., в срок от 12 седмици от датата, на която са били изпълнени критериите за намеса, определени в член 4 от Регламента за ЕФПГ. На същата дата Комисията потвърди получаването на заявлението, а на 5 юли 2016 г. поиска допълнителна информация от Испания. Допълнителната информация бе предоставена в шестседмичен срок от датата на искането. Предвиденият 12-седмичен срок от датата на получаване на пълното заявление, в който Комисията следва да приключи оценката си за това дали то отговаря на условията за предоставяне на финансово участие, изтича на 8 ноември 2016 г.

               Допустимост на заявлението

               Засегнати предприятия и бенефициери

               5.Заявлението се отнася до 250 работници, съкратени в икономически отрасъл от разделение 29 по NACE Rev. 2 („Производство на автомобили, ремаркета и полуремаркета“) в региона на ниво 2 по NUTS Comunidad Valenciana (ES52).

                        Предприятия и брой на съкратените лица през референтния период

                        ANADIA FUNDICION

                        1

                        INDUSTRIAS DOLZ SA

                        1

                        AUTOMOVILES BLAM SL

                        1

                        INDUSTRIAS DOLZ SL

                        1

                        BENIMAR-OCARSA SA

                        1

                        INDUSTRIAS OCHOA SL

                        1

                        BERGE AUTOMOTIVE LOGISTICS SL

                        1

                        LEAR EUROPEAN HOLDING SLU

                        1

                        BOSAL ESPAÑA SA

                        1

                        MAGNA SEATING SPAIN SAU

                        2

                        BOSAL MADRID SL

                        1

                        MODULAR LOGISTICA VALENCIANA SL

                        1

                        BOSAL VALENCIA SAU

                        215

                        MUELLES Y BALLESTAS HISPANO ALEMANAS SL

                        1

                        ELECTRO CASTELLAR SL

                        2

                        RADIADORES ORDOÑEZ SA

                        2

                        ESTAMPACIONES METALICAS MOYMA SL

                        1

                        SAS AUTOSYSTEMTECHNIK VALENCIA SLU

                        1

                        FABRICACION MODULAR VALENCIANA SL

                        1

                        SICAL SL

                        1

                        FAURECIA AUTOMOTIVE EXTERIORES ESPAÑA SAU

                        1

                        SPANIA GTA TECNOMOTIVE SL

                        1

                        FAURECIA EMISSION CONTROL TECHNOLOGIES PAMPLONA

                        1

                        STIL CONVERSION SL

                        1

                        FAURECIA INTERIOR SYSTEMS SALC ESPAÑA SL

                        1

                        TALENTO Y EXPERIENCIA SL

                        1

                        FEU VERT IBERICA SA

                        1

                        TECNOVE SL

                        1

                        FORD ESPAÑA SL

                        5

                        Общ брой на предприятията: 29

                        Общ брой на съкратените лица:

                        250

                        Общ брой на самостоятелно заетите лица, чиято дейност е прекратена:

                        0

                        Общ брой на отговарящите на критериите работници и самостоятелно заети лица:

                        250

               Критерии за намеса

               6.Испания подаде заявлението в съответствие с критериите за намеса, посочени в член 4, параграф 2 от Регламента за ЕФПГ, чрез който се въвежда дерогация от критериите по член 4, параграф 1, буква б), съгласно които е необходимо за референтен период от девет месеца в предприятия, извършващи дейност в един и същ икономически сектор, определен на равнището на разделенията на NACE Rev. 2, и разположени в един или два съседни региона на ниво 2 по NUTS, намиращи се в дадена държава членка, да са били съкратени най-малко 500 работници. В региона на ниво 2 по NUTS Comunidad Valenciana (ES52) са извършени 250 съкращения.

               7.Деветмесечният референтен период за заявлението започва на 30 юни 2015 г. и приключва на 30 март 2016 г.

               Изчисляване на броя на съкращенията и на случаите на прекратяване на дейност

               8.Всички съкращения през референтния период са изчислени от датата на фактическото прекратяване на трудовия договор или изтичането на неговия срок.

               Бенефициери, отговарящи на критериите

               9.Общият брой на отговарящите на критериите бенефициери е 250 души.

               Връзка между съкращенията и големите структурни промени в моделите на световната търговия, произтичащи от глобализацията

               10.С цел да се установи връзката между съкращенията и големите структурни промени в моделите на световната търговия, произтичащи от глобализацията, Испания посочва, че европейската автомобилна промишленост е загубила значителен пазарен дял през последното десетилетие.

               11.В абсолютна стойност докато през 2015 г. производството на автомобили в ЕС-27 е намаляло с 500 000 единици, или -2,8 %, спрямо 2006 г. (от 18,7 милиона единици през 2006 г. на 18,2 милиона единици през 2015 г.), то световното производство е нараснало с 31,1 % (от 69,2 милиона единици през 2006 г. на 90,9 милиона единици през 2015 г.)
                  6
               , по-специално в Китай и в други икономики от Югоизточна Азия.

               12.Графиката по-долу показва намаляването на пазарния дял на ЕС за леки автомобили в периода от 2000 г. до 2013 г. Пазарният дял на ЕС е намалял от 39,3 % през 2000 г. на 22,3 % през 2013 г., което представлява спад със 17 процентни пункта.

               Производство на леки автомобили — Сравнение в международен план (дял в %) — 2000—2013 г.

                        ЕС

                        НАФТА

                        Япония

                        Южна Корея

                        БРИК

                        Единици

                        Източник: Международна организация на автомобилните производители

               13.През 2015 г. Китай е бил най-големият производител с дял от 26 % от световното автомобилно производство, възлизащо на 73,5 милиона леки автомобила; на второ място е бил ЕС с дял от 22 %
                  7
               . Намаляването на пазарния дял на ЕС е част от по-дългосрочна тенденция, както обяви Комисията в оценките си на предходни случаи за подпомагане от ЕФПГ, свързани с автомобилната промишленост, които са се основавали на глобализация при търговията
                  8
               .

               14.Основната причина за тази тенденция е географското изместване на потреблението във връзка с глобализацията, и по-специално бързото нарастване на търсенето на азиатските пазари, от което производителите от ЕС могат да се възползват по-ограничено поради факта, че са с традиционно по-слабо присъствие на тези пазари.

               15.Европейската автомобилна промишленост беше засегната също така от спада на местното търсене вследствие на икономическата и финансова криза. При регистрациите на леки автомобили в ЕС беше отбелязан траен спад през периода 2008—2013 г. От 2014 г. насам тенденцията се обърна. Въпреки това общият брой на регистрациите продължава да бъде под нивата, достигнати през годините преди икономическата и финансова криза
                  9
               .

               Регистрации на нови леки автомобили в ЕС в милиони единици,
                  промяна в % / 2004—2015 г.

               16.Спадът в автомобилното производство в Испания доведе до намаляване на броя и на предприятията, и на работните места. Между 2008 г. и 2014 г. предприятията, свързани с автомобилната промишленост, са намалели от 901 на 806 (-10,5 %), а работните места в сектора — от 164 038 на 135 997
                  (-17 %). В Comunidad Valenciana 62 от общо 187 предприятия, свързани с автомобилната прoмишленост, са прекратили дейността си. Това представлява спад с 33,16 %.

               17.Към днешна дата за сектора на производството на автомобили, ремаркета и полуремаркета са подадени 23 заявления за подпомагане по ЕФПГ, от които 13 се основават на глобализация при търговията, а 10 — на световната финансова и икономическа криза
                  10
               .

               Събития, довели до съкращенията и до прекратяването на дейността

               18.Събитията, довели до тези съкращения, са обявяването в несъстоятелност и затварянето на Bosal S.A. — предприятието, съкратило по-голямата част от работниците, засегнати от това заявление.

               19.Bosal S.A. започва дейност в град Sagunto през 1986 г. Основната дейност на предприятието е производството на автомобилни части и аксесоари (по-специално автомобилни системи за отпадъчни газове, каталитични преобразуватели и т.н.) Първоначално производството на Bosal е предназначено основно за испанския автомобилен пазар. Впоследствие производството е диверсифицирано и предприятието произвежда оригинални части и за други автомобилни пазари.

               20.От 2012 г. предприятието изпада в затруднено положение заради спада в автомобилното производство в ЕС. За да адаптира производствения си капацитет към търсенето и да намали разходите, Bosal въвежда задължително намаляване на работното време за целия персонал. Тези мерки обаче не дават резултат и на 15 януари 2015 г. предприятието обявява несъстоятелност и е поставено под режим на специално управление. През ноември 2015 г. Bosal съкращава всички работници (215 души) и започва процедура по ликвидация.

               Очаквано въздействие на съкращенията върху местната, регионалната или националната икономика и върху заетостта

               21.През 80-те години икономиката в Sagunto — засегнатото от съкращенията място — е обвързана основно с Altos Hornos del Mediterráneo (доменни пещи). След затварянето на предприятието територията е обявена за „област за преференциална повторна индустриализация“ и на новите предприятия, установяващи се там, са предоставени разнообразни стимули. По-голямата част от предприятията, които започват да развиват дейност в Sagunto, са свързани с автомобилната промишленост. От 2008 г. насам, вследствие на икономическата и финансова криза и глобализацията на автомобилното производство много от тези предприятия са закрити или значително ограничават дейността си, което води до намаляване на работното време и съкращения. Спадът на промишлената дейност дава своето отражение върху икономиката и заетостта в Sagunto. През 2015 г. броят на безработните се е увеличил три пъти спрямо 2007 г. — от 2 778 души на 6 437 души. Съкращаването на 250-те работници, за които се отнася това заявление, ще влоши допълнително и без това нестабилната ситуация по отношение на заетостта на засегнатата територия.

               Обяснение за извънредните обстоятелства, оправдаващи допустимостта на заявлението

               22.Испания твърди, че макар в рамките на деветмесечния референтен период да са направени по-малко от 500 съкращения, това заявление следва да бъде приравнено на заявление съгласно член 4, параграф 1, буква б) от Регламента за ЕФПГ поради извънредните обстоятелства, които влияят сериозно на заетостта и на местната, регионалната или националната икономика. В тази връзка страната отбелязва факта, че закритите 250 работни места в Sagunto са огромен брой с оглед на ситуацията в този регион с малки градчета и села, който беше тежко засегнат от последиците от икономическата и финансова криза и глобализацията за сектори като автомобилостроенето, които са от огромно значение за икономиката на територията. Въпреки че през последната година заетостта показва признаци на възстановяване, безработицата в Comunidad Valenciana продължава да бъде 21,8 %
                  11
               .

               23.Данните за лицата, ползващи се от социално осигуряване, показват спад с 15 % (-296 952 души) на броя на заетите лица в Comunidad Valenciana през 2015 г. в сравнение с 2008 г., докато в Sagunto броят на заетите лица е намалял с 28,5 % (-5 939 души), което представлява разлика от 13,5 процентни пункта в сравнение с данните за региона
                  12
               .

               24.Позовавайки се на данни на Евростат за безработицата в градове, които имат сходна численост на населението като Sagunto, Испания твърди, че единствено градове, които са разположени в съвсем крайни региони (като Le Tampon-Reunion: 26,8 %) или за които са били подадени няколко заявления за подпомагане по ЕФПГ (Централна Македония — Гърция: 28,7 %), имат по-висока безработица от тази в Sagunto (25,8 %).

               25.Comunidad Valenciana е сред регионите на ЕС, които са най-тежко засегнати от последиците от икономическата и финансова криза и глобализацията. От 2009 г. насам Испания е подала девет заявления за подпомагане по ЕФПГ
                  13
                за съкратени работници в редица сектори в този регион. В общо 1 560 предприятия, повечето от които МСП, са били извършени почти 7 600 съкращения. Освен това Sagunto и областта Camp de Morvedre, в която се намира градът, все още се борят с последиците от масовите съкращения, за които са били подадени и одобрени заявления за подпомагане по ЕФПГ
                  14
               .

               26.Заради икономическата ситуация през последните години бяха затворени множество предприятия и понастоящем повечето промишлени комплекси в региона не се използват. Напоследък в региона не са били откривани заводи, които да предоставят нови възможности за заетост на работниците. С цел да се обърне тази тенденция Sagunto беше включен в плана за действие на регионалното правителство, насочен към промишленото съживяване на региона. В бюджета за 2016 г. са предвидени четири милиона евро за постигането на тази цел.

               27.Почти 20 % от населението на Sagunto са възрастни хора, а 5,8 % са на възраст над 80 години. Дългосрочно безработните представляват 38,5 % от всички безработни, а дялът на дългосрочно безработните над 45-годишна възраст нараства на 58,7 %. От съкратените работници, за които се отнася настоящото заявление, 71 % са над 45 години, 78 % са работили в същото предприятие поне 15 последователни години, а 50 % нямат образователна квалификация, което ги прави изключително уязвими в контекста на недостига на работни места. Освен това преброяването на населението от 2014 г. показва, че коефициентът на зависимост в Sagunto стига до 53,7 %, което е по-високо от средния за ЕС-28 коефициент от 51,8 %
                  15
               .

               Бенефициери от целевата група и предложени действия

               Бенефициери от целевата група

               28.Очаква се всички съкратени работници да вземат участие в мерките. По-долу е дадена разбивката на тези работници по пол, гражданство и възрастова група:

                        Категория

                        Брой
                           бенефициери от целевата група

                        Пол:

                        Мъже:

                        241

                        (96,4 %)

                        Жени:

                        9

                        (3,6 %)

                        Гражданство:

                        Граждани на държави — членки на ЕС:

                        249

                        (99,6 %)

                        Граждани на държави извън ЕС:

                        1

                        (0,4 %)

                        Възрастова група:

                        15—24 години:

                        0

                        (0,0 %)

                        25—29 години:

                        1

                        (0,4 %)

                        30—54 години:

                        191

                        (76,4 %)

                        55—64 години:

                        58

                        (23,2 %)

                        над 64 години:

                        0

                        (0,0 %)

               Допустимост на предложените действия

               29.Персонализираните услуги, които се предвижда да бъдат предоставени на съкратените работници, включват следните действия:

               –Сесии за запознаване с мерките и информиране: Това е първата мярка, която ще бъде предложена на всички съкратени работници и включва: (1) общи и индивидуални информационни сесии относно уменията и нуждите от обучения; сесии относно наличните програми за консултации и обучение и относно помощите и стимулите; (2) процедура за записване.

               –Професионално ориентиране: Това включва изготвяне на профил на уменията на работниците и изготвяне на лична програма за реинтеграция на всеки участник; семинари по предприемачество и относно техники за търсене на работа, както и консултации и запазване на персонализираната подкрепа през периода на изпълнение на мерките. Участниците могат да се възползват от наставническите услуги и след своята реинтеграция на пазара на труда.

               –Намиране на работа: Това включва засилено и проактивно търсене на местни и регионални възможности за заетост от страна на посредници за намиране на работа и последващо намиране на подходяща работа. Тази мярка има за цел да допълва самостоятелното търсене на работа от бенефициерите.

               –Обучение: Мерките за обучение включват разнообразни образователни курсове, групирани в категориите „професионално обучение“ и „обучение по общоприложими умения“. Професионалното обучение акцентира върху удостоверяването на професионална квалификация, необходимо например УПК
                  16
                за извършването на транспорт на пътници, или върху сектори или области, в които съществуват или ще съществуват възможности, като хранителния сектор (безопасност на храните, HACCP
                  17
                и т.н.), приготвяне на ястия, предотвратяване на рисковете на работното място, контрол на качеството и екологични стандарти (ISO 9001
                  18
               , ISO 14000
                  19
               , EFQM
                  20
                и т.н.), проекти за ОВК
                  21
               , поддръжка на промишлено оборудване и т.н. Предлаганото обучение по общоприложими умения ще включва обучение в разнообразни умения, които допринасят за по-качествено извършване на работата, например ИКТ, чужди езици, бизнес управление и т.н.

               –Насърчаване на предприемачеството: Тази мярка има за цел да подпомогне съкратени работници, които възнамеряват да започнат свой собствен бизнес, и обхваща елементи като разработване на бизнес идея, планиране, провеждане на проучвания за осъществимост, набиране на средства и т.н; през целия процес на стартиране на бизнеса ще бъдат осигурени персонализирано наставничество и подкрепа относно административните изисквания. Участниците могат да се възползват от наставничество и след стартирането на своя бизнес.

               –Помощ за започване на стопанска дейност: Работниците, които започват свой собствен бизнес, ще получат до 15 000 EUR като помощ за покриване на началните разходи. Една от основните трудности, с които се сблъскват предприемачите, когато започват собствен бизнес, е свързана с достъпа до финансиране. Тази мярка цели насърчаване на предприемачеството посредством посочената финансова подкрепа.

               –Помощ за участие: Участниците ще получат еднократна помощ в размер на 600 EUR, след като стигнат договорените етапи от схемата за реинтеграция.

               –Покриване на разходите за пътуване: На работниците, които участват в мерките, ще се предостави помощ за покриване на разходите за пътуване. Окончателната сума ще бъде изчислена според действителните дни на участие и изминатото разстояние. Очаква се участниците да получат средно 300 EUR.

               –Помощ за работници, полагащи грижи за зависими лица: Работниците със зависими лица (деца, възрастни хора или хора с увреждания) ще получат помощ във връзка със своите разходи за полагащи грижи лица, при условие че участват в мерките. Целта на тази помощ е да покрива допълнителните разходи, възникнали за работника, полагащ грижи за зависими лица, във връзка с участието му в обучение или други мерки.

               –Помощ за покриване на разходите при смяна на местожителството: Работниците, които приемат работа, предполагаща промяна на местожителството, ще получат еднократна помощ от 3000 EUR, за да покрият необходимите разходи.

               –Помощ за покриване на фиксирана такса за интернет: Работниците, които нямат интернет у дома и го инсталират, за да се възползват от обучение или други мерки на цифрови платформи, ще получават до 75 % от месечната фиксирана такса.

               –Финансови стимули за работодатели: Това плащане е от полза за съкратените работници, като улеснява последващото им наемане на работа на временен или постоянен договор в друго предприятие. При наемане на работа на постоянен договор наемащото предприятие ще получи сумата от 3 000 EUR на работник, а при наемане на работа на временен договор за срок от минимум 12 месеца — 1 000 EUR на работник

               30.Предложените действия, описани в настоящия документ, представляват активни мерки на пазара на труда в рамките на допустимите действия, посочени в член 7 от Регламента за ЕФПГ. Тези действия не заместват пасивните мерки за социална закрила.

               31.Испания предостави поисканата информация относно действията, които са задължителни за засегнатото предприятие по силата на националното законодателство или съгласно колективните споразумения. Тя потвърди, че финансовото участие от страна на ЕФПГ няма да замени тези действия.

               Прогнозен бюджет

               32.Общите прогнозни разходи са в размер на 1 428 000 EUR, като в тях се включват разходи за персонализирани услуги в размер на 1 334 000 EUR и разходи за дейности по подготовка, управление, информиране и популяризиране, контрол и докладване в размер на 94 000 EUR.

               33.Общият размер на заявеното финансово участие от ЕФПГ възлиза на 856 800 EUR (60 % от общия размер на разходите).

                        Действия

                        Прогнозен брой участници

                        Прогнозни разходи за един участник
                        (в EUR)
                        (*)

                        Общо прогнозни разходи

                        (в EUR)
                        (**)

                        Персонализирани услуги (действия по член 7, параграф 1, букви а) и в) от Регламента за ЕФПГ)

                        Сесии за запознаване с мерките и информиране
                           (acción de acogida)

                        250

                        204

                        51 000

                        Професионално ориентиране
                           (orientación, asesoramiento laboral e itinerario personalizado de inserción)

                        250

                        408

                        102 000

                        Намиране на работа
                           (job placement)

                        250

                        476

                        119 000

                        Обучение
                           (formación)

                        230

                        2 000

                        460 000

                        Насърчаване на предприемачеството
                           (emprendimiento)

                        30

                        2 000

                        60 000

                        Помощ за започване на стопанска дейност
                           (incentivo para establecimiento de negocio)

                        16

                        13 400

                        214 400

                        Междинен сбор (a):

                        Процент от пакета от персонализирани услуги

                        –

                        1 006 400

                        (75,44 %)

                        Помощи и стимули (действия по член 7, параграф 1, буква б) от Регламента за ЕФПГ)

                        Помощ за участие
                           (incentivo para participar)

                        170

                        600

                        102 000

                        Помощ за покриване на разходите за пътуване
                           (incentivo para desplazamiento)

                        50

                        300

                        15 000

                        Помощ за работници, полагащи грижи за зависими лица
                           (Incentivos que remuevan obstáculos que impidan la participación)

                        50

                        1 500

                        75 000

                        Помощ за покриване на разходите при смяна на местожителството
                        (incentivo por traslado)

                        5

                        3 000

                        15 000

                        Помощ за покриване на фиксирана такса за интернет
                        (incentivo para disponer de accesso a Internet en el domicilio)

                        150

                        404

                        60 600

                        Финансови стимули за работодатели
                        (incentivo empleadores)

                        25

                        2 400

                        60 000

                        Междинен сбор (б):

                        Процент от пакета от персонализирани услуги:

                        –

                        327 600

                        (24,56 %)

                         Действия по член 7, параграф 4 от Регламента за ЕФПГ

                        1. Подготовка

                        –

                        0

                        2. Управление

                        –

                        90 000

                        3. Информиране и популяризиране

                        –

                        4 000

                        4. Контрол и докладване

                        –

                        0

                        Междинен сбор (в):

                        Процент от общите разходи:

                        –

                        94 000

                        (6,58 %)

                        Общо разходи (а + б + в):

                        –

                        1 428 000

                        Участие на ЕФПГ (60 % от общия размер на разходите)

                        –

                        856 800

               (*) За да се избегне използването на десетични запетаи, прогнозните разходи за един работник са закръглени. Закръгляването няма отражение върху общите разходи за всяка мярка, които остават същите като в заявлението, подадено от Испания.

               (**) Общата сума не съвпада напълно поради закръгляването.

               34.Разходите за дейностите, определени в горната таблица като дейности по член 7, параграф 1, буква б) от Регламента за ЕФПГ, не надвишават 35 % от общия размер на разходите за съгласувания пакет от персонализирани услуги. Испания потвърди, че тези действия са обвързани с условието за активно участие на бенефициерите от целевата група в дейности по търсене на работа или обучение.

               35.Испания потвърди, че разходите за инвестиции за самостоятелна заетост, започване на стопанска дейност и придобиване от служителите няма да надхвърлят сумата от 15 000 EUR за бенефициер.

               Период на допустимост на разходите

               36.Испания е започнала да предоставя персонализираните услуги на бенефициерите от целевата група на 20 септември 2016 г. Поради това разходите за действията са допустими за предоставяне на финансово участие от ЕФПГ през периода от 20 септември 2016 г. до 20 септември 2018 г.

               37.Испания е започнала да извършва административни разходи по прилагането на ЕФПГ на 1 октомври 2015 г. Поради това разходите за дейности по подготовка, управление, информация и популяризиране, контрол и докладване ще бъдат допустими за финансово участие от ЕФПГ в периода от 1 октомври 2015 г. до 20 март 2019 г.

               Допълване с действия, финансирани с национални средства или със средства от Съюза

               38.Източникът на национално предварително финансиране или съфинансиране е публично финансиране от SERVEF
                  22
                (публичните служби по заетостта на автономното правителство).

               39.Испания потвърди, че описаните по-горе мерки, за които се предоставя финансово участие от ЕФПГ, няма да получат финансова подкрепа от други финансови инструменти на Съюза.

               Процедури за провеждане на консултации с бенефициерите от целевата група, с техни представители или със социалните партньори, както и със съответните органи на местно и регионално равнище

               40.Испания посочи, че съгласуваният пакет от персонализирани услуги е изготвен след консултации с представителите на работниците, социалните партньори, съответната асоциация на работодателите и местните органи (Sagunto).

               41.Разтревожени от уязвимото положение на работниците, след като бе обявено, че предприятието ще бъде закрито, представителите на бившите работници от Bosal (предприятието, съкратило по-голямата част от работниците, за които се отнася това заявление) уведомяват SERVEF, че желаят да подкрепят заявление за финансиране от ЕФПГ. На среща на 1 октомври 2015 г. е взето решение за кандидатстване за помощ от ЕФПГ. На състояли се впоследствие срещи са определени мерките, които да бъдат предложени на работниците, и графикът за изпълнението им.

               Системи за управление и контрол

               42.В заявлението е описана системата за управление и контрол, в която са определени отговорностите на съответните органи. Испания уведоми Комисията, че финансовото участие ще бъде управлявано и контролирано от същите органи, които управляват и контролират Европейския социален фонд (ЕСФ) в страната. Dirección General de Financiación y Fondos Europeos ще действа като посредник за управляващия орган.

               Ангажименти, поети от засегнатата държава членка

               43.Испания е предоставила всички необходими гаранции за това, че:

               –при достъпа до предложените действия и тяхното изпълнение ще се спазват принципите на равнопоставеност и недискриминация;

               –са спазени изискванията, определени в националното законодателство и в законодателството на ЕС относно колективните съкращения;

               –когато дружеството, извършило съкращенията, е продължило дейността си след освобождаването на работниците, то е спазило своите правни задължения във връзка със съкращенията и е предприело съответните действия във връзка с работниците си;

               –за предложените действия няма да бъде получена финансова помощ от други фондове или финансови инструменти на Съюза и няма да бъде допуснато дублиране на финансирането;

               –предложените действия ще допълват действия, финансирани от структурните фондове;

               –финансовото участие от ЕФПГ ще бъде съобразено с процедурните и материалноправните разпоредби на Съюза относно държавните помощи.

               ОТРАЖЕНИЕ ВЪРХУ БЮДЖЕТА

               Бюджетно предложение

               44.В съответствие с предвиденото в член 12 от Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020
                  23
                ЕФПГ не може да надхвърля максимален годишен размер от 150 милиона евро (по цени от 2011 г.).

               45.След като проучи заявлението с оглед на условията, определени в член 13, параграф 1 от Регламента за ЕФПГ, и като отчете броя на бенефициерите от целевата група, предложените действия и прогнозните разходи, Комисията предлага да бъдат мобилизирани средства от ЕФПГ в размер на 856 800 EUR, което представлява 60 % от общите разходи за предложените действия, за предоставяне на финансово участие по заявлението.

               46.Предложеното решение за мобилизиране на средства от ЕФПГ ще бъде взето съвместно от Европейския парламент и Съвета в съответствие с предвиденото в точка 13 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  24
               .

               Свързани актове

               47.Едновременно с предложението за решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне на сумата от 856 800 EUR към съответния бюджетен ред.

               48.Едновременно с приемането на настоящото предложение за решение за мобилизиране на средства от ЕФПГ Комисията ще приеме решение за предоставяне на финансово участие посредством акт за изпълнение, който ще влезе в сила на датата, на която Европейският парламент и Съветът приемат предложеното решение за мобилизиране на средства от ЕФПГ.

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за мобилизиране на средства от Европейския фонд за приспособяване към глобализацията във връзка със
                  заявление EGF/2016/004 ES/Comunidad Valenciana — автомобилна промишленост, подадено от Испания

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (EС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006
                  25
               , и по-специално член 15, параграф 4 от него,

               като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  26
               , и по-специално точка 13 от него,

               като взеха предвид предложението на Европейската комисия,

               като имат предвид, че:

               (1)Европейският фонд за приспособяване към глобализацията (ЕФПГ) е създаден с цел оказване на подкрепа на съкратени работници и самостоятелно заети лица, чиято дейност е прекратена в резултат на големи структурни промени в моделите на световната търговия вследствие на глобализацията, в резултат на продължаване на световната финансова и икономическа криза или в резултат на нова световна финансова и икономическа криза, както и с цел подпомагане на тяхната реинтеграция на пазара на труда.

               (2)В съответствие с предвиденото в член 12 от Регламент (ЕС, Евратом) № 1311/2013 на Съвета
                  27
                ЕФПГ не може да надхвърля максимален годишен размер от 150 милиона евро (по цени от 2011 г.).

               (3)На 21 юни 2016 г. Испания подаде заявление за мобилизиране на средства от ЕФПГ във връзка с извършените съкращения в икономическия отрасъл от разделение 29 по Статистическата класификация на икономическите дейности в Европейската общност (NACE) Rev. 2 („Производство на автомобили, ремаркета и полуремаркета“) в региона на ниво 2 по номенклатурата на териториалните единици за статистически цели (NUTS)
                  28
                Comunidad Valenciana (ES52) в Испания. Към заявлението беше представена допълнителна информация в съответствие с член 8, параграф 3 от Регламент (ЕС) № 1309/2013. Заявлението отговаря на изискванията за определяне на финансово участие от ЕФПГ, установени в член 13 от Регламент (ЕС) № 1309/2013.

               (4)В съответствие с член 4, параграф 2 от Регламент (ЕС) № 1309/2013 заявлението на Испания се счита за допустимо, тъй като съкращенията имат сериозно отражение върху заетостта и местната, регионалната или националната икономика.

               (5)Поради това, за да бъде удовлетворено подаденото от Испания заявление, следва да бъдат мобилизирани средства за предоставяне на финансово участие от ЕФПГ в размер на 856 800 EUR.

               (6)За да се сведе до минимум времето, необходимо за мобилизиране на средства от ЕФПГ, настоящото решение следва да се прилага от датата на приемането му,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Европейския съюз за финансовата 2016 година от Европейския фонд за приспособяване към глобализацията се мобилизират средства за предоставяне на сумата от 856 800 EUR под формата на бюджетни кредити за поети задължения и бюджетни кредити за плащания.

               Член 2

               Настоящото решение влиза в сила в деня на публикуването му в Официален вестник на Европейския съюз. То се прилага от [датата на приемането му]*.

                  29Съставено в Брюксел на  година.

                  За Европейския парламент
                        За Съвета

                  Председател
                        Председател

                     (1)
                  ОВ L 347, 20.12.2013 г., стр. 855.

                     (2)
                  По смисъла на член 3 от Регламента за ЕФПГ.

                     (3)
                  Регламент (ЕС) № 1046/2012 на Комисията от 8 ноември 2012 г. за прилагане на Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) по отношение на предоставянето на динамичните редове според новото регионално деление (ОВ L 310, 9.11.2012 г., стр. 34).

                     (4)
                  OВ L 393, 30.12.2006 г., стр. 1.

                     (5)
                  В съответствие с член 7, параграф 4 от Регламент (EС) № 1309/2013.

                     (6)
                  База данни на Международната организация на автомобилните производители.

                     (7)
                  Асоциация на европейските автомобилни производители, Джобен справочник на автомобилната промишленост за 2016—2017 г.

                     (8)
                  Вж. бележка под линия 10.

                     (9)
                  Асоциация на европейските автомобилни производители, Джобен справочник на автомобилната промишленост за 2016—2017 г.

                     (10)
                  Основани на глобализация при търговията: EGF/2016/004 ES Comunidad Valenciana — автомобилна промишленост (случаят, за който се отнася настоящото предложение за решение), както и EGF/2007/001 FR PSA — доставчици. COM(2007) 415; EGF/2007/010 PT Lisboa Alentejo. COM(2008) 94; EGF/2008/002 ES Delphi. COM(2008) 547; EGF/2008/004 ES Castilla y León Aragón. COM(2009) 150; EGF/2009/013 DE Karmann. COM(2010) 007; EGF/2012/005 SE Saab, COM(2012) 622; EGF/2012/008 IT De Tomaso; COM(2013) 469; EGF/2013/006 PL Fiat Auto Poland, COM(2014) 699¸ EGF/2013/012 BE Ford Genk, COM(2014) 532; EGF/2014/006 FR PSA, COM(2014) 560; EGF/2015/003 BE Ford Genk, COM(2015) 336 и EGF/2015/009 SE Volvo Trucks, COM(2016) 61
                     Основани на световната финансова и икономическа криза: EGF/2009/007 SE Volvo, COM(2009) 602 EGF/2009/009 AT Steiermark, COM(2009) 602; EGF/2009/019 FR Renault, COM(2011) 420; EGF/2010/002 ES Cataluña automotive, COM(2010) 453; EGF/2010/004 PL Wielkopolskie, COM(2010) 616; EGF/2010/015 FR Peugeot, COM(2012) 461; EGF/2010/031 BE General Motors Belgium, COM(2011) 212; EGF/2011/003 DE Arnsberg и Düsseldorf — автомобилна промишленост, COM(2011) 447; EGF/2011/005 PT Norte-Centro — автомобилна промишленост, COM(2011) 664; и EGF/2015/002 DE Adam Opel, COM(2015) 342.

                     (11)
                  Encuesta de Población Activa (EPA) — второ тримесечие на 2016 г.

                     http://www.datosmacro.com/paro-epa/espana-comunidades-autonomas/valencia

                     (12)
                  Instituto Nacional de la Seguridad Social.

                     (13)
                  EGF/2009/014 ES Comunidad Valenciana — производство на керамични изделия, COM(2010) 216;
                     EGF/2010/005 ES Comunidad Valenciana — естествен камък, COM(2010) 617;
                     EGF/2010/009 ES Comunidad Valenciana — текстил, COM(2010) 613;
                     EGF/2011/006 ES Comunidad Valenciana — строителство, COM(2012) 53;
                     EGF/2011/020 ES Comunidad Valenciana — обувна промишленост, COM(2012) 204;
                     EGF/2013/004 ES Comunidad Valenciana — строителни материали, COM (2013) 635;
                     EGF/2013/008 ES Comunidad Valenciana — текстил, COM(2014) 45;
                     EGF/2014/004 ES Comunidad Valenciana — метал, COM(2014) 515;
                     EGF/2016/004 ES Comunidad Valenciana — автомобилна промишленост (случаят, за който се отнася настоящото предложение за решение).

                     (14)
                  EGF/2014/004 ES Comunidad Valenciana — метал, COM(2014) 515.

                     (15)

                     http://ec.europa.eu/eurostat/statistics-explained/index.php/Population_structure_and_ageing

                     (16)
                  Удостоверение за професионална компетентност (УПК).

                     (17)
                  Анализ на опасностите и контрол в критични точки (Hazard analysis critical control point — HACCP)

                     (18)
                  ISO 9001 съдържа изискванията за системата за управление на качеството.

                     (19)
                  Групата ISO 14000 обхваща различни аспекти от управлението на околната среда.

                     (20)
                  Модел за качество EFQM, определен от Европейската фондация за управление на качеството.

                     (21)
                  Отопление, вентилация и климатизация.

                     (22)
                  Servicio Valenciano de Empleo y Formación de la Generalitat Valenciana (SERVEF).

                     (23)
                  ОВ L 347, 20.12.2013 г., стр. 884.

                     (24)
                  ОВ С 373, 20.12.2013 г., стр. 1.

                     (25)
                  ОВ L 347, 20.12.2013 г., стр. 855.

                     (26)
                  ОВ С 373, 20.12.2013 г., стр. 1.

                     (27)
                  Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).

                     (28)
                  Регламент (ЕС) № 1046/2012 на Комисията от 8 ноември 2012 г. за прилагане на Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) по отношение на предоставянето на динамичните редове според новото регионално деление (ОВ L 310, 9.11.2012 г., стр. 34).

                     (29)
                   Датата да се попълни от Парламента преди публикуването в ОВ.


               ЕВРОПЕЙСКА КОМИСИЯ
            Брюксел, 20.1.2016
            COM(2016) 1 final
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на средства от Европейския фонд за приспособяване към глобализацията (заявление от Белгия — EGF/2015/007 BE/Hainaut-Namur Glass)

               ОБЯСНИТЕЛЕН МЕМОРАНДУМ

               КОНТЕКСТ НА ПРЕДЛОЖЕНИЕТО

               1.Приложимите разпоредби за предоставяне на финансово участие от Европейския фонд за приспособяване към глобализацията (ЕФПГ) са определени в Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014 — 2020 г.) и за отмяна на Регламент (ЕО) № 1927/2006
                  1
                („Регламента за ЕФПГ“).

               2.На 19 август 2015 г. белгийските органи подадоха заявление EGF/2015/007 BE/Hainaut-Namur Glass за предоставяне на финансово участие от ЕФПГ вследствие на съкращения
                  2
                в икономически отрасъл от разделение 23 по NACE Rev. 2 („Производство на изделия от други неметални минерални суровини“) в регионите на ниво 2 по NUTS Hainaut (BE32) и Namur (BE35) в Белгия.

               3.След оценка на заявлението Комисията заключи в съответствие с всички приложими разпоредби на Регламента за ЕФПГ, че условията за предоставяне на финансово участие от ЕФПГ са изпълнени.

               ОБОБЩЕНИ ДАННИ ЗА ЗАЯВЛЕНИЕТО

                        Заявление по ЕФПГ

                        EGF/2015/007 BE/Hainaut-Namur Glass

                        Държава членка

                        Белгия

                        Засегнат(и) регион(и) (ниво 2 по NUTS
                           3
                        )

                        Hainaut (BE32)

                        Namur (BE35)

                        Дата на подаване на заявлението

                        19 август 2015 г.

                        Дата на потвърждението за получаване на заявлението

                        2 септември 2015 г.

                        Срок за предоставяне на допълнителната информация

                        2 септември 2015 г.

                        Срок за предоставяне на допълнителната информация

                        28 октомври 2015 г.

                        Срок за приключване на оценката

                        20 януари 2016 г.

                        Критерий за намеса

                        Член 4, параграф 2 от Регламента за ЕФПГ

                        Брой на засегнатите предприятия

                        2

                        Сектор(и) на икономическа дейност

                        (Разделение по NACE Rev. 2)
                           4

                        Разделение 23 („Производство на изделия от други неметални минерални суровини“)

                        Референтен период (девет месеца)

                        31 август 2014 г. — 31 май 2015 г.

                        Брой на съкращенията през референтния период

                        412

                        Общ брой на отговарящите на критериите бенефициери

                        412

                        Общ брой на бенефициерите от целевата група

                        412

                        Брой на младите хора от целевата група, които не работят и не са ангажирани в никаква форма на образование или обучение (NEET)

                        100

                        Бюджет за персонализирани услуги (EUR)

                        1 758 507

                        Бюджет за прилагането на ЕФПГ
                           5
                         (EUR)

                        67 400

                        Общ бюджет (EUR)

                        1 825 907

                        Финансово участие от ЕФПГ (60 %) (в евро)

                        1 095 544

               ОЦЕНКА НА ЗАЯВЛЕНИЕТО

               Процедура

               4.Белгийските органи подадоха заявление EGF/2015/007 BE/Hainaut-Namur Glass на 19 август 2015 г. в срок от 12 седмици от датата, на която са изпълнени критериите за намеса, определени в член 4 от Регламента за ЕФПГ. В двуседмичен срок от датата на подаването му Комисията потвърди, че е получила заявлението, и поиска допълнителна информация от белгийските органи.  Допълнителната информация бе предоставена в осемседмичен срок от датата на искането, след удължаване на срока с две седмици в резултат на надлежно обосновано искане на белгийските органи. Предвиденият 12-седмичен срок от датата на получаване на пълното заявление, в който Комисията следва да приключи оценката си за това дали то отговаря на условията за предоставяне на финансово участие, изтича на 20 януари 2016 г.

               Допустимост на заявлението

               Засегнати предприятия и бенефициери

               5.Заявлението се отнася до 412 работници, съкратени в икономически отрасъл от разделение 23 на NACE Rev. 2 („Производство на изделия от други неметални минерални суровини“). Направените от предприятията съкращения са в регионите на ниво 2 по NUTS Hainaut (BE32) и Namur (BE35).

                        Предприятия и брой на съкратените лица през референтния период

                        AGS Glass

                        144

                        Saint-Gobain Glass

                        268

                        Общо предприятия: 2

                        Общо съкратени лица:

                        412

                        Общо самостоятелно заети лица, чиято дейност е прекратена:

                        0

                        Общо отговарящи на критериите работници и самостоятелно заети лица:

                        412

               Критерии за намеса

               6.Белгийските органи подадоха заявлението в съответствие с критериите за намеса по член 4, параграф 2 от Регламента за ЕФПГ, чрез дерогация от критериите по член 4, параграф 1, буква б), съгласно които е необходимо за референтен период от девет месеца в предприятия, извършващи дейност в един и същ икономически отрасъл на ниво разделение по NACE Rev. 2 и разположени в един или два съседни региона на ниво 2 по NUTS в държава членка. Има общо 412 съкращения в регионите на ниво 2 по NUTS Hainaut (BE32) и Namur (BE35).

               7.Деветмесечният референтен период за заявлението започва на 31 август 2014 г. и приключва на 31 май 2015 г.

               Изчисляване на броя на съкращенията и на случаите на прекратяване на дейност

               8.Съкращенията през референтния период са изчислени, както следва:

               –412, считано от датата на индивидуалното предизвестие от работодателя за съкращаване или за прекратяване на трудовия договор на работника.

               Бенефициери, отговарящи на критериите

               9.Общият брой на отговарящите на критериите бенефициери е 412 души.

               Връзка между съкращенията и големите структурни промени в моделите на световната търговия, произтичащи от глобализацията

               10.С цел да се установи връзката между съкращенията и големите структурни промени в моделите на световната търговия, произтичащи от глобализацията, белгийските органи твърдят, че през последните години търговията с изделия от стъкло в Съюза е претърпяла сериозни затруднения. Докато търсенето в Европа е било в застой между 2000 г. и 2013 г., вносът се е увеличил драстично, като чуждестранните производители завладяват все по-голям дял на европейския пазар
                  6
               . Това може да се обясни с факта, че производственият свръхкапацитет в Азия (по-конкретно в Китай) е довел до натиск за намаляване на цените, с който европейските производители трудно се справят предвид по-високите производствени разходи и по-строгите екологични стандарти, по-специално квотите за емисии на CO2
                  7
               . Въпреки че търсенето в развиващите се икономики се е увеличило, Европа не е успяла да увеличи пазарните си дялове на пазарите за износ. Що се отнася до сектора на плоското стъкло, предмет на настоящото заявление, в периода между 2007 г. и 2012 г.
                  8
                производството в Европа е намаляло с 20 %. Между 2000 г. и 2010 г., в стъкларския сектор като цяло, заетостта е намаляла с 32 % в Европа (като особено засегнати са Германия, Полша, Франция и Белгия)
                  9
               . Производството на стъкло в Белгия е под 1 милиона тона през 2009 г. за първи път от средата на шестдесетте години и продължава да се понижава с 5 % годишно през 2011 г. и през 2012 г.
                  10
               . Останалите европейски производители до голяма степен прехвърлят производството в Азия, поради което заетостта в сектора в Европа е спаднала с 12 % от 2010 г. насам и с 27 % от 2000 г. насам.

               11.Към днешна дата секторът на производството на изделия от други неметални минерални суровини е бил предмет на пет заявления по линия на ЕФПГ, две от които (включително настоящото) се основават на свързана с търговията глобализация, а три — на световната финансова и икономическа криза.

               Събития, довели до съкращенията и до прекратяването на дейността

               12.Събитието, довело до съкращенията, е закриването на две производствени инсталации във Валония, които са били собственост на двете предприятия — съответно AGC Europe SA и Saint-Gobain Glass Benelux. Тези два производствени обекта са разположени съответно в регионите Hainaut и Namur. В периода между 2006 г. и 2010 г. AGC Europe SA е инвестирало повече от 48 милиона евро в своя обект Roux (Hainaut), но поради много силната конкуренция от страна на производители от Азия (основно в Китай и Япония) и продължаването на неблагоприятния икономически климат в Европа през 2014 г. предприятието е било принудено да закрие производството си. Saint-Gobain Glass Benelux е изправено пред сходни проблеми по отношение на производството си на стъкло през 2013 г., когато производственият свръхкапацитет в Далечния изток води до неустойчив натиск върху цените от страна на азиатските производители. През 2014 г. Saint-Gobain Glass Benelux закрива производството в обекта си в Auvelais (регион Namur).

               Очаквано въздействие на съкращенията върху местната, регионалната или националната икономика и върху заетостта

               13.Валония има установени традиции в производството на стъкло с редица големи предприятия. Някои от тези предприятия обаче се сблъскват с трудности през последните години, особено след началото на финансовата и икономическа криза през 2008 г. В периода между 2007 г. и 2012 г.
                  11
                броят на работните места в стъкларския сектор в регионите Namur и Hainaut е намалял от 3940 на 3170 (-19 %).  Това положение е влошено още повече от намаляването на мащаба на производството в рамките на целия производствен сектор във Валония; през 2013 г. са закрити 1236 работни места, а през 2014 г. — 1878. По-специално Hainaut е изправен пред трудна ситуация на пазара на труда с равнище на заетостта от 52,7 % (9,2 процентни пункта по-ниско от средната стойност на национално равнище) и равнище на безработицата от 14,5 % (5,9 процентни пункта по-високо от средната стойност на национално равнище
                  12
               ). Данните за безработицата и за заетостта в Namur също са неблагоприятни в сравнение със средните стойности на национално равнище. Освен това пазарите на труда на двата региона се характеризират с висок дял на нискоквалифициран труд (почти половината от търсещите работа лица в Namur и малко повече от половината от търсещите работа в Hainaut нямат квалификации за завършено средно образование). Целевата група на настоящото заявление трудно ще може да намери сходна заетост предвид намаляването на мащаба на производството в рамките на целия производствен сектор и определено ще е необходимо да се положат усилия за повишаване на квалификацията.

               Обяснение за извънредните обстоятелства, свързани с допустимостта на заявлението

               14.Белгия твърди, че макар в рамките на деветмесечния референтен период да са направени по-малко от 500 съкращения, това заявление следва да бъде приравнено на заявление съгласно член 4, параграф 1, буква б) от Регламента за ЕФПГ поради изключителните обстоятелства, които влияят сериозно на заетостта и на местната, регионалната или националната икономика. Стъкларският сектор е традиционно важен сектор във Валония. В този регион са съсредоточени повече от 1/3 от производствените обекти в стъкларския сектор, както и 58 % от работните места в стъкларския сектор в Белгия. През 2013 г. групата Saint-Gobain е принудена да закрие друго производствено предприятие във Валония, което е предмет на заявление EGF/2013/011 BE/Saint-Gobain Sekurit. Освен това 12,3 % от работната сила в засегнатите региони е заета в производствен сектор, в който от 2007 г. насам заетостта е спаднала с 8 процентни пункта. Загубата на работни места в стъкларския сектор е значително по-висока в Hainaut и Namur спрямо Валония и спрямо Белгия като цяло (броят на работните места се е понижил с 19 %). Белгийските органи са доказали също така извънредните обстоятелства, свързани с настоящия случай, като се позовават на неблагоприятната ситуация на пазара на труда в двата региона, за която свидетелстват техните по-ниски от средните равнища на заетост, висок дял на неквалифицирания труд, както и високо равнище на дългосрочната безработица (36,4 % в Namur и 39,0 % в Hainaut).

               Бенефициери от целевата група и предложени действия

               Бенефициери от целевата група

               15.Прогнозният брой на съкратените работници, които се очаква да вземат участие в мерките, е 412. Разпределението им по пол, гражданство и възрастова група е следното:

                        Категория

                        Брой
                           бенефициери от целевата група

                        Пол:

                        Мъже:

                        403

                        (97,82 %)

                        Жени:

                        9

                        (2,18 %)

                        Гражданство:

                        Граждани на държави — членки на ЕС:

                        405

                        (98,30 %)

                        Граждани на държави извън ЕС:

                        7

                        (1,70 %)

                        Възрастова група:

                        15—24 години:

                        0

                        (0 %)

                        25—29 години:

                        22

                        (5,34 %)

                        30—54 години:

                        293

                        (71,12 %)

                        55—64 години:

                        97

                        (23,54 %)

                        над 64 години:

                        0

                        (0 %)

               16.Освен това белгийските органи ще предоставят персонализирани услуги, съфинансирани от ЕФПГ, на до 100 млади хора, които не работят и не са ангажирани в никаква форма на образование или обучение (NEET) на възраст под 25 години към датата на подаване на заявлението, предвид обстоятелството, че 144 от посочените в точка 15 съкращения са извършени в региона на ниво 2 по NUTS Hainaut (B32), който отговаря на установените критерии в рамките на инициативата за младежка заетост.

               17.Поради това общият прогнозен брой на бенефициерите от целевата група, които се очаква да участват в мерките, включително млади хора, които не работят и не са ангажирани в никаква форма на образование или обучение (NEET), е 512 души.

               Допустимост на предложените действия

               18.Персонализираните услуги, които се предвижда да бъдат предоставени на съкратените работници и на млади хора, които не работят и не са ангажирани в никаква форма на образование или обучение, включват следните действия:

               –Подпомагане/насоки/съдействие за интегриране: Този пакет от услуги се основава на обичайните дейности, които извършват звената за пренасочване. Услугите ще бъдат предоставяни от екип, съставен от специализиран персонал на FOREM
                  13
               , в партньорство с организации, представляващи бивши работници, с цел участниците да бъдат насърчени да участват в мерките и да им се помага за справяне с административните процедури. Услугите се предоставят съвместно за всички съкратени работници в специално предназначени помещения, за да бъдат улеснени контактите между работниците. В услугите са включени три типа дейности: i) колективни информационни дейности за запознаване с техники за търсене на работа (писане на автобиография (CV) и писмо за кандидатстване, използване на интернет ресурси и др.); ii) индивидуални интервюта с помощта на консултант от FOREM (проверка на уменията, кариерно развитие, насоки за обучение и др.); iii) безплатен и свободен достъп до инструменти за търсене на работа (ИТ оборудване с интернет връзка, телефон, специализирана документация и др.).

               –Улесняване на търсенето на работа: FOREM ще проведе специфични дейности, имащи за цел да помогнат на работниците в търсенето на работа и преодоляването на трудностите в процеса на пренасочване. Тези дейности включват срещи между съкратените работници и потенциални работодатели (връзка между търсещи и предлагащи работа), посещения на предприятия, срещи със специалисти по набиране на персонал с цел подготовка за интервю за работа и обмяна на опит с други работници, които вече са преквалифицирани, или такива, които са си намерили работа след колективно съкращение.

               –Интегрирано обучение: Редица специфични курсове за обучение ще бъдат предоставени от FOREM, от centres de competences или от IFAPME
                  14
               . Като първа стъпка е предвидено персоналът на FOREM да помогне на всеки от участниците поотделно да определи своите цели във връзка с работата и да ги насочи към някой от предлаганите модули на обучение. В края на всеки модул на обучението може да се направи оценка на новите умения и да се издаде съответен документ. Според вида на обучението и областта на компетентностите участниците ще получат или формално сертифициране на уменията (например свидетелство за професионална компетентност), или удостоверение за преминато обучение (за компетентности или професии, за които няма свидетелства за формално обучение), или валидиране на уменията (за умения и компетентности, придобити извън курсовете на формалното обучение).

               –Прехвърляне на опит: Опитните работници могат да повишат своите умения и ноу-хау, като станат преподаватели или инструктори в областта на техническото образование. Предвидено е FOREM, съвместно с федерациите на различните браншове в сферата на техническото образование, да разработят специален подготвителен модул за повишаване на осведомеността за насърчаване на подходящи работници да преминат обучение и да станат преподаватели в системата на професионалното образование и обучение.

               –Подкрепа при създаването на собствено предприятие: Работниците, които обмислят възможността да започнат собствен бизнес, ще получат насоки и подкрепа в хода на целия процес. Тази подкрепа се състои от две основни дейности: i) колективни информационни срещи за повишаване на осведомеността относно възможностите за създаване на предприятия, предоставяне на информация за правните аспекти и мерките в подкрепа на създаването на предприятия; ii) индивидуални интервюта със заинтересованите работници за обсъждане на техните планове и предоставяне на данни за контакт с организации за подкрепа на бизнеса и доставчици на услуги.

               –Подкрепа за колективни проекти: Работниците, които обмислят създаването на „социално предприятие“ заедно като група, ще получат насоки и подкрепа от специализирана консултантска служба и от звеното за пренасочване. Тази подкрепа се състои в информационни сесии и сесии за повишаване на осведомеността относно създаването на собствен бизнес и основните бизнес умения, както и в съвети за учредяване на дружество (например изготвяне на бизнес план, съставяне на правен статут, маркетинг и др.). Комитет за подпомагане, в който участват представители на организации на работодателите, на синдикатите и FOREM, оценява заявлението и решава дали да се отпускат безвъзмездни средства. Всеки участващ в проекта работник може да получи безвъзмездна помощ в размер от 5000 EUR (като средствата се предоставят общо за всички участващи работници). Безвъзмездните средства могат да се използват за покриване на разходите, свързани със закупуването на оборудване, стоки, популяризиране, консултантски услуги, обучение и т.н. Консултантската организация изплаща отпуснатите безвъзмездните средства и докладва пред FOREM относно извършените разходи (с фактури и разходооправдателни документи).

               –Помощи: На участниците ще бъдат предоставени и помощи за търсене на работа и за обучение.

               Персонализираните услуги, които ще се предоставят на NEET, се основават на подобен подход, както е описано по-горе, и се състоят от следните действия:

               –Мобилизиране и ориентиране: Подробното профилиране ще позволи на младите хора или директно да започнат по-нататъшно образование/обучение, или да посещават специална въвеждаща сесия, предназначена за повишаване на самочувствието и за проучване на интереси.

               –Обучение: Редица специфични курсове за обучение ще бъдат предоставени от FOREM, от centres de competences или от IFAPME.

               –Персонализирано повишаване на квалификацията: За всяко NEET, участващо в тази мярка, ще бъде изготвен план за персонализирано повишаване на квалификацията.

               –Помощи: На участниците ще бъдат предоставени и помощи за търсене на работа и за обучение.

               19.Предложените действия, описани в настоящия документ, представляват активни мерки на пазара на труда в рамките на допустимите действия, посочени в член 7 от Регламента за ЕФПГ. Тези действия не заместват пасивните мерки за социална закрила.

               20.Белгийските органи предоставиха поисканата информация относно действията, които са задължителни за засегнатото предприятие по силата на националното законодателство или в съответствие с колективни споразумения. Те потвърдиха, че финансовото участие от страна на ЕФПГ няма да замени тези действия.

               Прогнозен бюджет

               21.Общите прогнозни разходи са в размер на 1 825 907 EUR, като в тях се включват разходи за персонализирани услуги на стойност 1 758 507 EUR и разходи за дейности по подготовка, управление, информиране и публичност, контрол и докладване в размер на 67 400 EUR.

               22.Общият размер на заявеното финансово участие от ЕФПГ възлиза на 1 095 544 EUR (60 % от общия размер на разходите).

                        Действия

                        Прогнозен брой участници

                        Прогнозни разходи за един участник
                        (EUR)
                           15

                        Общо прогнозни разходи

                        (EUR)

                        Персонализирани услуги (действия по член 7, параграф 1, букви а) и в) от Регламента за ЕФПГ)

                        Пренасочване (Reconversion):

                        Подпомагане/насоки/съдействие за интегриране (Accompagnement/Orientation/Insertion)

                        412

                        2378

                        979 602

                        Улесняване на търсенето на работа (Dynamisation de la recherche d'emploi)

                        100

                        325

                        32 500

                        Обучение (Formation)

                        Интегрирано обучение (Formations intégrées)

                        140

                        849

                        118 850

                        Прехвърляне на опит (Transmission d'expérience)

                        6

                        1000

                        6000

                        Насърчаване на предприемачеството (Aide à la creation d'emploi)

                        Подкрепа за създаването на собствено предприятие (Autocreation d'emploi individuelle)

                        100

                        350

                        35 000

                        Подкрепа за колективни проекти (Soutien à l'emergence de projets collectifs)

                        10

                        8000

                        80 000

                        Млади хора, които не работят и не са ангажирани в никаква форма на образование или обучение (NEET): Мобилизиране и ориентиране (Mobilisation et orientation)

                        100

                        3215

                        321 510

                        Млади хора, които не работят и не са ангажирани в никаква форма на образование или обучение (NEET): Интегрирано обучение (Formations intégrées)

                        50

                        850

                        42 500

                        Млади хора, които не работят и не са ангажирани в никаква форма на образование или обучение (NEET): Персонализирано повишаване на квалификацията (Remédiation et mise à niveau)

                        35

                        1300

                        45 500

                        Междинен сбор (a):

                        Процент от пакета от персонализирани услуги

                        —

                        1 661 462

                        (94,48 %)

                        Помощи и стимули (действия по член 7, параграф 1, буква б) от Регламента за ЕФПГ)

                        Помощ за търсене на работа (Allocations de recherche d'emploi)

                        412

                        139

                        57 423

                        Помощ за обучение (Allocations de formation)

                        140

                        88

                        12 372

                        Млади хора, които не работят и не са ангажирани в никаква форма на образование или обучение (NEET): Помощ за търсене на работа (Indemnités stagiaires recherche d'emploi)

                        100

                        210

                        21 000

                        Млади хора, които не работят и не са ангажирани в никаква форма на образование или обучение (NEET): Помощ за обучение (Indemnités stagiaires formation)

                        50

                        125

                        6250

                        Междинен сбор (б):

                        Процент от пакета от персонализирани услуги:

                        —

                        97 045

                        (5,52 %)

                         Действия по член 7, параграф 4 от Регламента за ЕФПГ

                        1. Подготовка

                        —

                        0

                        2. Управление

                        —

                        13 400

                        3. Информиране и публичност

                        —

                        45 000

                        4. Контрол и докладване

                        —

                        9000

                        Междинен сбор (в):

                        Процент от общите разходи:

                        —

                        67 400

                        (3,69 %)

                        Общо разходи (а + б + в):

                        —

                        1 825 907

                        Финансово участие от ЕФПГ (60 % от общия размер на разходите)

                        —

                        1 095 544

               23.Разходите за действията, определени в таблицата по-горе като дейности по член 7, параграф 1, буква б от Регламента за ЕФПГ, не надвишават 35 % от общите разходи за съгласувания пакет от персонализирани услуги.  Тези действия са обвързани с активното участие на бенефициерите от целевата група в дейности по търсене на работа или обучение.

               24.Белгийските органи потвърдиха, че разходите за инвестиции за самостоятелна заетост, започване на стопанска дейност и придобиване от служителите няма да надхвърлят сумата от 15 000 EUR за бенефициер.

               Период на допустимост на разходите

               25.Белгийските органи са започнали да предоставят персонализирани услуги на бенефициерите от целевата група на 10 септември 2014 г.  С оглед на това разходите за действията са допустими за предоставяне на финансово участие от ЕФПГ през периода от 10 септември 2014 г. до 19 август 2017 г.

               26.Белгийските органи са започнали да извършват административни разходи по прилагането на ЕФПГ на 9 юли 2014 г.  С оглед на това разходите за дейностите по подготовка, управление, информиране и публичност, контрол и докладване са допустими за предоставяне на финансово участие от ЕФПГ през периода от 9 юли 2014 г. до 19 февруари 2018 г.

               Допълване с действия, финансирани с национални средства или със средства от Съюза

               27.Източниците на национално предварително финансиране или съфинансиране са Публичната служба по заетостта на регион Валония (FOREM) и региона на Валония.

               28.Белгийските органи са потвърдили, че за описаните по-горе мерки, за които се предоставя финансово участие от ЕФПГ, няма да получат финансова подкрепа от други финансови инструменти на Съюза.

               Процедури за провеждане на консултации с бенефициерите от целевата група, с техни представители или със социалните партньори, както и със съответните органи на местно и регионално равнище

               29.Белгийските органи са посочили, че съгласуваният пакет от персонализирани услуги е изготвен след консултации с всички заинтересувани страни, включително социалните партньори, предприятията и
                   публичните служби по заетостта. Тези заинтересовани страни ще следят отблизо изпълнението на предложените мерки посредством комитет за мониторинг.

               Системи за управление и контрол

               30.В заявлението е описана системата за управление и контрол и са посочени отговорностите на съответните органи.  Белгия уведоми Комисията, че финансовото участие ще бъде управлявано и контролирано от същите органи, които управляват и контролират Европейския социален фонд (ЕСФ).

               Ангажименти, поети от съответната държава членка

               31.Белгийските органи са предоставили всички необходими гаранции за това, че:

               –при достъпа до предложените действия и тяхното изпълнение ще се спазват принципите на равнопоставеност и недискриминация;

               –са спазени изискванията, определени в националното законодателство и в законодателството на ЕС относно колективните съкращения;

               –когато дружеството, извършило съкращенията, е продължило дейността си след освобождаването на работниците, то е спазило своите правни задължения във връзка със съкращенията и е предприело съответните действия във връзка с работниците си;

               –за предложените действия няма да бъде получена финансова помощ от други фондове или финансови инструменти на Съюза и няма да бъде допуснато дублиране на финансирането;

               –предложените действия ще допълват действия, финансирани от структурните фондове;

               –финансовото участие от ЕФПГ ще бъде съобразено с процедурните и материалноправните разпоредби на Съюза относно държавните помощи.

               ОТРАЖЕНИЕ ВЪРХУ БЮДЖЕТА

               Бюджетно предложение

               32.В съответствие с предвиденото в член 12 от Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014 — 2020
                  16
                ЕФПГ не може да надхвърля максимален годишен размер от 150 милиона евро (по цени от 2011 г.).

               33.След като проучи заявлението с оглед на условията, определени в член 13, параграф 1 от Регламента за ЕФПГ, и като отчете броя на бенефициерите от целевата група, предложените действия и прогнозните разходи, Комисията предлага да бъдат мобилизирани средства от ЕФПГ в размер на 1 095 544 EUR, което представлява 60 % от общите разходи за предложените действия, за предоставяне на финансово участие по заявлението.

               34.Предложеното решение за мобилизиране на средства от ЕФПГ ще бъде взето съвместно от Европейския парламент и Съвета в съответствие с предвиденото в точка 13 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  17
               .

               Свързани актове

               35.Едновременно с предложението за решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне на сумата от 1 095 544 EUR към съответния бюджетен ред.

               36.Едновременно с приемането на настоящото предложение за решение за мобилизиране на средства от ЕФПГ Комисията ще приеме решение за предоставяне на финансово участие посредством акт за изпълнение, който ще влезе в сила на датата, на която Европейският парламент и Съветът приемат предложеното решение за мобилизиране на средства от ЕФПГ.

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за мобилизиране на средства от Европейския фонд за приспособяване към глобализацията
                  (заявление от Белгия — EGF/2015/007 BE/Hainaut-Namur Glass)

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (EС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014 — 2020 г.) и за отмяна на Регламент (ЕО) № 1927/2006
                  18
               , и по-специално член 15, параграф 4 от него,

               като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  19
               , и по-специално точка 13 от него,

               като взеха предвид предложението на Европейската комисия,

               като имат предвид, че:

               (1)Европейският фонд за приспособяване към глобализацията (ЕФПГ) има за цел да осигурява подкрепа за съкратените работници и самостоятелно заетите лица, чиято дейност е прекратена в резултат на големи структурни промени в моделите на световната търговия вследствие на глобализацията, в резултат на продължаване на световната финансова и икономическа криза или в резултат на нова световна финансова и икономическа криза, както и с цел подпомагане на тяхната реинтеграция на пазара на труда.

               (2)В съответствие с предвиденото в член 12 от Регламент (ЕС, Евратом) № 1311/2013 на Съвета
                  20
                ЕФПГ не може да надхвърля максимален годишен размер от 150 милиона евро (по цени от 2011 г.).

               (3)На 19 август 2015 г. Белгия подаде заявление EGF/2015/007 BE/Hainaut-Namur Glass за предоставяне на финансово участие от ЕФПГ вследствие на съкращения и на случаи на прекратяване на дейност (наричани по-долу „съкращенията“) в икономически отрасъл от разделение 23 по NACE Rev. 2 („Производство на изделия от други неметални минерални суровини“) в регионите на ниво 2 по NUTS
                  21
                Hainaut (BE32) и Namur (BE35) в Белгия. То беше допълнено с допълнителна информация в съответствие с член 8, параграф 3 от Регламент (ЕС) № 1309/2013. Заявлението отговаря на изискванията за определяне на финансово участие от ЕФПГ, установени в член 13 от Регламент (ЕС) № 1309/2013.

               (4)В съответствие с член 6, параграф 2 от Регламент (ЕС) № 1309/2013 Белгия е решила да предостави персонализирани услуги, съфинансирани от ЕФПГ, и за 100 млади хора, които не работят и не са ангажирани в никаква форма на образование или обучение (NEET).

               (5)В съответствие с член 4, параграф 2 от Регламент (ЕС) № 1309/2013 заявлението на Белгия се счита за допустимо, тъй като съкращенията имат сериозно отражение върху заетостта и върху местната, регионалната и националната икономика.

               (6)Поради това, за да бъде удовлетворено подаденото от Белгия заявление, следва да бъдат мобилизирани средства за предоставяне на финансово участие от ЕФПГ в размер на 1 095 544 EUR.

               (7)С цел да се сведе до минимум времето, необходимо за мобилизиране на средства от ЕФПГ, настоящото решение следва да се прилага от датата на приемането му,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Европейския съюз за финансовата 2016 година от Европейския фонд за приспособяване към глобализацията се мобилизират средства за предоставяне на сумата от 1 095 544 EUR под формата на бюджетни кредити за поети задължения и бюджетни кредити за плащания.

               Член 2

               Настоящият регламент влиза в сила в деня на публикуването му в Официален вестник на Европейския съюз. Той се прилага от [датата на приемането му]
                  22
               .

               Съставено в Брюксел на  година.

                  За Европейския парламент
                        За Съвета

                  Председател
                        Председател

                     (1)
                  ОВ L 347, 20.12.2013 г., стр. 855.

                     (2)
                  По смисъла на член 3 от Регламента за ЕФПГ.

                     (3)
                  Регламент (ЕС) № 1046/2012 на Комисията от 8 ноември 2012 г. за прилагане на Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) по отношение на предоставянето на динамичните редове според новото регионално деление (ОВ L 310, 9.11.2012 г., стр. 34).

                     (4)
                  ОВ L 393, 30.12.2006 г., стр. 1.

                     (5)
                  В съответствие с член 7, параграф 4 от Регламент (EС) № 1309/2013.

                     (6)
                  Overview of the Glass Sector („Преглед на стъкларския сектор“), Cambridge Econometrics, 22 октомри 2014 г.

                     (7)
                  Rapport annuel 2013, Fédération de l’industrie du verre (Годишен  доклад за 2013 г., Федерация на стъкларската промишленост).

                     (8)
                  Une politique industrielle pour le secteur du verre, Comité Economique et social européen („Промишлена политика за стъкларския сектор“, Европейски икономически и социален комитет), 8 юли 2014 г.

                     (9)
                  SYNDEX, 23 октомври 2013 г.

                     (10)
                  Rapport annuel 2013, Fédération de l’industrie du verre (Годишен  доклад за 2013 г., Федерация на стъкларската промишленост).

                     (11)
                  Данни на FOREM.

                     (12)
                  SPF Economie, Classes moyennes et Energie, Enquête sur les forces de travail,  („Самонаемането и енергетиката, наблюдение на работната сила“, Център по въпросите на икономиката), 2015 г.

                     (13)
                  Публична служба по заетостта на Валония.

                     (14)
                  IFAPME (Institut wallon de Formation en Alternance et des indépendants et Petites et Moyennes Entreprises) е публичен институт за предоставяне на обучение, който предлага дуално обучение на работното място под формата на чиракуване и специфични курсове за ръководители на МСП.

                     (15)
                  Приблизителни стойности въз основа на броя на участниците и общите разходи

                     (16)
                  ОВ L 347, 20.12.2013 г., стр. 884.

                     (17)
                  ОВ С 373, 20.12.2013 г., стр. 1.

                     (18)
                  ОВ L 347, 20.12.2013 г., стр. 855.

                     (19)
                  ОВ С 373, 20.12.2013 г., стр. 1.

                     (20)
                  Регламент (ЕС, Евратом) № 1311/2013 на Съвета за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).

                     (21)
                  Регламент (ЕС) № 1046/2012 на Комисията от 8 ноември 2012 г. за прилагане на Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) по отношение на предоставянето на динамичните редове според новото регионално деление (ОВ L 310, 9.11.2012 г., стр. 34).

                     (22)
                  Да се попълни от Парламента преди публикуването в ОВ.